گلگت (اے پی پی/ آن لائن)وزیر اعظم عمران خان پارینے کہ کنے آن بھلو رد ءُ فیصلہ مسنے، ٹکٹ تننگ نا باندات کنے آن غلط ءُ فیصلہ مسنے، وخت وخت تین تون پاوہ کہ دیر ءِ ٹکٹ و وزارت تروئی ئس، دیر ءِ اَلو، مَنٹ اس تینا جندی فائدہ کن اقتدار اٹ بریرہ، مسکوہی حکمرانک چھٹی تیا لندن آ کارہ، اوفتا چنا تا میرات آک ملک آن پیشن ءُ، بیرہ پیسہ کٹنگ کن اقتدار اٹ بریرہ،گلگت بلتستان اٹی سیل و سوات نا ہنداخہ در وارخواہی ارے کہ دامرکزآن پیسہ ہلنگ نا جاگہ غا اودے تننگ کیک۔ ملک آن پیسہ دُزی کرسا پیشن دروک آ مخلوق ملک انا غدار و قومی ڈوہدار ءُ۔ گلگت بلتستان کن 370ارب روپئی نا پیکیج شروعات ءِ پین ہم کمک ایتنہ۔ سکردو بالی پٹ آن جہانی جہاز چلیفنگک، انصاف و کانود نا بالادستی آن بیدس اسہ ملک اس ہم شونہال مننگ کپک، بھلاو زوراور مخلوق دُزی کیک تو اوڑان ملک بھس مریک، ہموقوم تا تباہی مس ہراڑے ہزگار و نیزگار کن جتا جتا کانود مرے۔ کنا تربیت دُز آتا برخلاف جہد نا ءِ و دا جہد اٹی ضرور سرسہب مرینہ۔ جمعہ نادے آ گلگت اٹی شونداری پیکیج ناپڑو ءِ کننگ نا وخت آ دودآن تران کرسا وزیراعظم عمران خان پارے کہ گلگت بلتستان کن ہندن ءُ پیکیج اس تننگ خوانہ ہراڑان داڑے شونداری برے ولے وام و اوفتا قسط آتے تننگ نا سوب آن پیسہ الوکہ، ہرجاگہ غان فنڈ اناخواست ءِ ولے اوکان پد ہم گلگت بلتستان کن تاریخی پیکیج اس تسنن۔ اوپارے کہ ہراتم ای 15سال انا ئسٹ ہموتم آ اسکول نا کنڈآن داجاگہ نا دورہ ءِ کریٹ داجاگہ نا ڈیورآک بھاز مہارت تخرہ، اوفتے سلام پیش کینہ، داڑے انفراسٹرکچر مفننگ نا سوب آن پاکستان تون اوار دنیا نا داڑتون رابطہ الوکہ، داعلاقہ دنیا غان جتا ئس، داڑے داسہ ہم سڑک آک خطرناک ءُ نن اوفتے جوان کننگ اُن۔ اوپارے کہ ای سوئٹزرلینڈ اتون اوار دنیا نا زیباء انگا علاقہ غاتے خناٹ ولے کنے گمر ءِ کہ گلگت بلتستان اوفتیان بھاززیباءِ۔ داڑے دنیا نا بھلا مشی آ چرجوئی، سرسوزمیدان زیات زیبا ءِ، ای ہراتم پیشن آن پدی بسٹ تو تینا سنگت آتے داڑے ایسوٹ ای داجاگہ نا زیبائی ءِ کتابی ءُ دروشم اس تسوٹ، داڑان دنیا ءِ داعلاقہ نا زیبائی آن معلوم مس۔ اوپارے کہ ای ہموتم دا اعادہ کریسٹ کہ اگہ وخت اس موقع اس دوبس تو داعلاقہ آخا بلکن مچ آ پاکستان نا خذمتءِ کیوہ۔ اوپارے کہ مستین اٹ حکمران باسنی تے گدریفنگ کن پیشن نا ملک آ ہنارہ، اوفتا اولاد آک ہمیڑے تعلیم کریرہ، اوفتا جائیدادآک ہموڑے ئسر، او داعلاقہ ٹی ہیلی کاپٹر آ چکر خلکرہ۔ وزیراعظم پارے کہ داعلاقہ ٹی انڈسٹریل زون آن زیات سمال انڈسٹریز سودمند مننگ کیک، داجاگہ نا میوہ دنیا ٹی بھاز جوان ذائقہ والا ءِ داڑے فوڈ پروسیسنگ یونٹ جوڑ کننگ مریک، داڑے سیل و سوات اٹ غٹ آن زیات وارخواہی ءِ۔ داعلاقہ رقبہ ٹی سوئٹزرلینڈ آن اِراہنداخہ بھلن ءِ۔ داڑے زیبائی زیات ءِ، سوئٹزرلینڈ سیل وسوات آن 60آن 80 ارب ڈالر کٹک ننامچ آ برآمدات 25ارب ڈالر ءِ ننا حکومت داٹی ودکی کن کوشست کننگ اٹی ءِ، نن گلگت بلتستانءِ ترقی ایتنہ تو داڑان نئے بیرہ ہندی بندغ آتے روزگار ملک بلکن پیشن نا سرمایہ بریک، گلگت بلتستان پیکیج نا مچ آ ملک ءِ فائدہ مریک۔ وزیراعظم پارے کہ وزیراعلیٰ گلگت بلتستان کن خالد خورشید نا گچین کاری سہی ءُ فیصلہ اس ئس۔ سیاست اٹ مسہ وڑنا مخلوق مریک اسٹ ہمو ہرا تینے فائدہ ایتک و داڑکن او کرپشن کپک ولے تینا منصب ءِ کاریم اٹ اتیک داہم اسہ وڑنا کرپشن اسے، ایلومخلوق داکان پیسہ غاتے دُزی کرسا پیشن نا ملک آ دیرہ داوڑنا بندغ آک ملک انا غدار و قومی مجرم ءُ۔ دامخلوق داڑے لگوک آ پیسہ غاتے دزی کرسا پیشن دیرہ و ارٹ میکو داکان ڈالر اٹ پیشن زرءِ گدریفرہ داڑان ملک اٹی غریبی بریک، مچ آ دنیا ٹی اودے خراب تکنگک، ایلو مخلوق ہمو ہرااقتدار اٹی گڑاس کاریم ہم کیرہ و گڑاس فائدہ ہم ہرفرہ وخت اس کہ مسٹ میکو ہمو بندغ آکءُ ہراسیاست ءِ عبادت تکساکیرہ، داٹی رہتی دنیا اسکان رول ماڈل خواجہ صلی اللہ علیہ و آلہ وسلم نا ذات ءِ اونا اقتدار وریاست الس کن ئس۔
